চলতি বছর মে মাসে রাজ্যের ৬৬ শতাংশ আসন, যেগুলিতে ভোট হয়েছিল, সেগুলির ফল ঘোষণা করা হয়। কিন্তু বাকি ৩৪ শতাংশ আসন নিয়ে জটিলতা শুরু হয়। বিরোধীরা শাসক দলের বিরুদ্ধে সন্ত্রাসের অভিযোগ করে। ই-মেলে জমা দেওয়া মনোনয়নপত্রকে বৈধতা দেওয়ার আর্জি জানায়। গোটা রাজ্যের মতো পশ্চিম বর্ধমানেও ভোট না হওয়া পঞ্চায়েত আসনের সংখ্যা ছিল প্রচুর। প্রশাসন সূত্রের খবর, পঞ্চায়েত স্তরে জেলার মোট ৮৩৩টি আসনের মধ্যে ভোট হয়েছিল ৩০১টিতে। পঞ্চায়েত সমিতিতে ১৬৬ আসনের মধ্যে প্রতিদ্বন্দ্বিতা হয় মাত্র ৬৬টি আসনে। জেলা পরিষদের ১৭টির মধ্যে অবশ্য ১৬টিতেই লড়াই হয়েছিল।